BG Официален вестник на Европейския съюз L 163/22

РЕШЕНИЕ НА КОМИСИЯТА

от 19 юни 2007 година

относно невключването на халоксифоп-R в приложение I към Директива 91/414/ЕИО на Съвета и отнемането на разрешeнията за продукти за растителна защита, съдържащи това вещество

(нотифицирано под номер C(2007) 2548)

(Текст от значение за ЕИП)

(2007/437/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид, че:

(1) В член 8, параграф 2 от Директива 91/414/ЕИО се предвижда, че държава-членка може в рамките на период от 12 години от датата на нотифициране на директивата, да разреши пускането на пазара на продукти за растителна защита, съдържащи активни вещества, които не са посочени в приложение I към тази Директива, които се намират вече на пазара две години след датата на нотифициране, докато тези вещества постепенно се проучват в рамките на работна програма.

(2) Регламенти (ЕО) № 451/2000 (2) и (ЕО) № 703/2001 (3) на Комисията определят подробните правила за прилагането на втория етап от работната програма, посочена в член 8, параграф 2 от Директива 91/414/ЕИО, и установяват списък с активните вещества, които трябва да се оценят с оглед на тяхното евентуално включване в приложение I към Директива 91/414/ЕИО. Този списък включва халоксифоп-R.

(3) Въздействието на халоксифоп-R върху човешкото здраве и околната среда е било оценено в съответствие с разпоредбите на регламенти (ЕО) № 451/2000 и (ЕО) № 703/2001 за редица употреби, предложени от нотификатора. Освен това, тези регламенти определят докладващите държави-членки, които трябва да внесат съответните оценителни доклади и препоръки в Европейския орган за безопасност на храните (EFSA) в съответствие с член 8, параграф 1 от Регламент (ЕО) № 451/2000. За халоксифоп-R докладващата държава-членка беше Дания и цялата необходима информация беше внесена на 21 ноември 2003 г.

(4) Оценителният доклад беше предмет на партньорска проверка от страна на държавите членки и EFSA и бе представен на Комисията на 28 юли 2006 г. под формата на заключение на EFSA относно партньорската проверка на оценката на риска на активното вещество халоксифоп-R, използвано като пестицид (4). Този доклад беше прегледан от държавите-членки и Комисията в рамките на Постоянния комитет по хранителната верига и здравето на животните и беше завършен на 24 ноември 2006 г. под формата на доклад за преглед на Комисията за халоксифоп-R.

(5) Няколко проблема бяха набелязани по време на оценката на това активно вещество. Оценката на риска за замърсяване на подпочвените води не можа да бъде завършена. По-специално бе констатирано, че използването на халоксифоп-R в сценариите, представени от нотификатора, води до появата на известен брой метаболити, които са устойчиви и лесно разтворими във водоносния слой, с потенциално негативни последици за питейната вода. Това предизвика загриженост, която не можа да бъде премахната на базата на данните, представени от нотификатора в законния срок. Освен това въз основа на наличните данни продължава да съществува загриженост относно оценката на риска за бозайниците. В резултат не беше възможно да се направи заключение въз основа на наличната информация, че халоксифоп-R отговаря на критериите за включване в приложение I към Директива 91/414/ЕИО.

(6) Комисията покани нотификатора да внесе своите коментари относно резултатите от партньорската проверка и относно намерението си да продължи да поддържа или да не поддържа веществото. Нотификаторът внесе своите коментари, които бяха внимателно разгледани. Въпреки изложените доводи, обаче, установените проблеми останаха неразрешени и оценките, направени въз основа на внесената и оценена информация по време на срещите на експертите на EFSA, не показаха, че може да се очаква, че при предложените условия на употреба продуктите за растителна защита, съдържащи халоксифоп-R, като цяло отговарят на изискванията, изложени в член 5, параграф 1, букви а) и б) от Директива 91/414/ЕИО.

(7) Затова халоксифоп-R не следва да бъде включен в приложение I към Директива 91/414/ЕИО.

(8) Следва да се вземат мерки, за да се гарантира, че предоставените разрешения за продукти за растителна защита, съдържащи халоксифоп-R, ще бъдат отнети в рамките на определения срок и няма да бъдат подновени, както и че няма да бъдат издавани нови разрешения за такива продукти.

(9) Всеки гратисен период, предоставен от държава-членка за унищожаването, съхранението, пускането на пазара и използването на наличните запаси на продукти за растителна защита, съдържащи халоксифоп-R, следва да бъде ограничен до дванадесет месеца, за да може да се използват наличните количества за още един вегетационен период.

(10) Настоящото решение не препятства подаването на заявление за халоксифоп-R в съответствие с разпоредбите на член 6, параграф 2 от Директива 91/414/ЕИО с оглед на евентуалното му включване в приложение I.

(11) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Халоксифоп-R не се включва като активно вещество в приложение I към Директива 91/414/ЕИО.

Член 2

Държавите-членки гарантират, че:

а) разрешенията за продукти за растителна защита, съдържащи халоксифоп-R, ще бъдат отнети до 19 декември 2007 г.;

б) разрешения за продукти за растителна защита, съдържащи халоксифоп-R, не се издават или подновяват от датата на публикуване на настоящото решение.

Член 3

Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 19 декември 2008 г.

Член 4

Адресати на настоящото решение са държавите-членки.

Съставено в Брюксел на 19 юни 2007 година. За Комисията Markos KYPRIANOU Член на Комисията

(1) ОВ L 230, 19.8.1991 г., стр. 1. Директива, последно изменена с Директива 2007/31/ЕО на Комисията (ОВ L 140, 1.6.2007 г., стр. 44).

(2) ОВ L 55, 29.2.2000 г., стр. 25. Регламент, последно изменен с Регламент (ЕО) № 1044/2003 (ОВ L 151, 19.6.2003 г., стр. 32).

(3) ОВ L 98, 7.4.2001 г., стр. 6.

(4) EFSA Scientific Report (2006) 87, 1-96, Conclusion regarding the peer review of pesticide risk assessment of haloxyfop-R.